草堂
作者：宋京
朝代：宋

paragraphs: 君不見少陵草堂背西郭，浣花溪水流堂脚。
竹寒沙白自凄涼，莫問四松霜草薄。
入門好在烏皮几，公去不歸換鄰里。
西嶺千秋雪書消，舍北泥融飛燕子。
祇今榿木平橋路，籠竹和煙雜江霧。
野僧作屋號草堂，不是柴門舊時處。
詩壇今古誰能將，艷艷文章光萬丈。
安得英才擅品量，當使公居摩詰上。